open-index/open-wikipedia-markdown huggingface dataset:
மணா கணவாய்

**மணா கணவாய்**  (*Mana Pass*) இந்தியா மற்றும்  திபெத் நாடுகளின் எல்லைக்கு நடுவே இமயமலையில் 5632 மீட்டர் (18478 அடி) உயரத்தில் அமைந்துள்ள ஒரு மலைக்கணவாய் ஆகும். இதை மணா லா, சிர்பிட்யா, சிர்பிட்யா லா அல்லது துங்கிரி லா என்ற பெயர்களாலும் அழைப்பார்கள் . இப்போது இக்கணவாய் வாகனங்கள் செல்லக்கூடிய  உலகின் மிக உயர்ந்த கணவாய்களில் ஒன்றாகக் கருதப்படுகிறது. இக்கணவாய் 2005-2010 ஆம் ஆண்டுகள் காலகட்டத்தில் இந்திய இராணுவத்திற்காக எல்லைப்புறச் சாலைகள் அமைப்பு மூலமாக கட்டப்பட்ட ஒரு சாலையைக் கொண்டுள்ளது. கூகிள் எர்த் போன்ற உலக காட்சி உருவத் தொகுதியில் 2011 ஆம் ஆண்டிலிருந்து காணப்படுகிறது . திபெத்திய பக்கத்தில் அமைக்கப்பட்டுள்ள புதிய சாலையை விட இந்தியப் பகுதியில் நன்கு தரப்படுத்தப்பட்ட சரளை நிரவல் சாலை அதிகமாக உள்ளது.   எல்லையின் இந்தியப் பக்கத்தில் 5,610 மீட்டர் (18,406 அடி) உயரத்திலிருந்து 252 மீட்டர் மேற்கில்   5,632 மீட்டர் வரை உயர்ந்து காணப்படுகிறது, 

தேசிய நெடுஞ்சாலை எண் 58 மணா கணவாயை, பத்ரிநாத், ஜோஷி மடம், அரித்துவார் வழியாக புதுதில்லி அருகே உள்ள காசியாபாத் நகரத்துடன் இணைக்கிறது.

## புவியியல்

நந்தாதேவி தேசியப் பாதுகாப்புப் பூங்காவிற்கு உள்ளேயே மணா நகரத்திற்கு வடக்கில் 24 கிலோமீட்டர் தொலைவிலும், உத்தரகாண்டில் உள்ள இந்துகளின் புனித நகரான பத்ரிநாத்திற்கு மேற்கே 52 கி.மீ. தொலைவிலும் மணா கணவாய் அமைந்துள்ளது.  இக்கணவாய் கங்கை ஆற்றின் நீண்ட துணை நதியான சரசுவதி ஆறு, அலக்நந்தா ஆறு போன்ற ஆறுகளின் உற்பத்தி மூலமாகவும் உள்ளது. 
கணவாய் மற்றும் தியோ தால் ஏரிக்கு இடையில் பல அழகிய சிறிய குளங்கள் வழியாக இந்த நதி சிற்றோடையாகக் கடந்து செல்கிறது. கங்கோத்ரி மலைத் தொகுதியிலுள்ள சவ்காம்பா சிகரத்தை அடைவதற்கான முக்கிய வழியாகவும் இக்கணவாய் கருதப்படுகிறது. 
மணிபத்ரா ஆசிரமம் என்ற பண்டைய பெயரிலிருந்து மணா என்ற பெயர் தருவிக்கப்பட்டுள்ளது .

## வரலாறு
  
உத்தரகாண்ட் மற்றும் திபெத்திற்கு இடையே மணா கணவாய் பண்டைய வணிக பாதையாக இருந்துள்ளது. பத்ரிநாத்தில் தொடங்கி மேற்கு திபெத்திலிருந்த குகே இராச்சியம் வரை இக்கணவாய் இருந்துள்ளது. 1624-இல் மணா கணவாய் வழியாக திபெத்திற்குள் நுழைந்ததாக அறியப்படும் முதல் ஐரோப்பியர்கள் அந்தோனியோ டி அன்ரேட் மற்றும் மானுவேல் மார்கசு ஆகியோராவர். 1951-இல் இந்த பாதை மூடப்படும் வரை ஒரு சிறிய வணிக பாதையாக தொடர்ந்து சீனர்கள் பயன்படுத்தியுள்ளனர். 1954 ஏப்ரல் 29-இல் இந்தியா மற்றும் சீனா கையெழுத்திட்ட ஒப்பந்தத்தின்படி, புனிதயாத்திரை மற்றும் உள்ளூர் பயணிகளுக்கு மட்டும், மணா கணவாய் வழியே பயணிக்கும் உரிமை வழங்கப்பட்டுள்ளது.

## அணுகுதல்

பாசில்காவை பத்ரிநாத்துடன் இணைக்கும் தேசிய நெடுஞ்சாலை-7 விரிவு மூலம் தெற்கே இக்கணவாயை அடையலாம்,  ஆர்வமிக்க இரு-சக்கர ஓட்டுனர்கள்  இப்பாதையில் அடிக்கடி சென்று வருகின்றனர். இராணுவத்தினர் அல்லாத மோட்டார் வண்டி சங்க உறுப்பினர்கள் மணா கணவாயின் உயரங்களை அளவிட்டு லிம்கா புத்தகத்தின் சாதனையாளர்கள் பட்டியலில் இடம்பெற்றுள்ளனர் .
## இதனையும் காண்க
* இமயமலையின் சிகரங்கள் மற்றும் கணவாய்கள் பட்டியல்

## மேற்கோள்கள்

## புற இணைப்புகள்
*Trading Routes of the Himalayas
*  Agreement Between India and China

பகுப்பு:இமயமலையிலுள்ள கணவாய்கள்
பகுப்பு:உத்தராகண்டத்தின் புவியியல்
யூரியா நைட்ரேட்டு

**யூரியா நைட்ரேட்டு **(Urea nitrate) உரத்தை அடிப்படையாகக் கொண்ட வெடிபொருள் ஆகும். ஆப்கானித்தான், பாக்கித்தான், ஈராக் மற்றும் தீவிரவாத நடவடிக்கைகள் நடைபெறக்கூடிய உலகின் அனைத்து நாடுகளிலும் கையெறி வெடிகுண்டாகப் பயன்படுத்தக்கூடிய ஒரு வேதிச் சேர்மமாக உள்ளது. இது நன்கறியப்பட்ட அமோனியம் நைட்ரேட்டு போன்ற வெடிபொருட்களுக்குச் சமமான அளவுக்கு அழிக்கும் வலிமை வாய்ந்ததாக உள்ளது.  இதன் வெடித்தல் திசைவேகமானது 11155 அடி/விநாடி முதல் 15420அடி/விநாடி வரை உள்ளது.

யூரியா நைட்ரேட்டானது யூரியா மற்றும் நைட்ரிக் அமிலம் இவற்றிற்கிடையேயான ஒரே ஒரு படிநிலையில் நடைபெறும் வினை மூலம் தயாரிக்கப்படுகிறது. இது ஒரு வெப்பம் விடு வினையாக இருப்பதால் வினை நடைபெறும் கொள்கலனை குளிர்விப்பதற்கான நடவடிக்கை எடுக்கப்பட வேண்டும்.

யூரியா நைட்ரேட்டின் வெடித்தலானது வெடிப்பு மூடி என்ற அமைப்பைப் பயன்படுத்தி தொடங்கப்படலாம்.

## வேதியியல்
யூரியாவானது ஒரு  கார்பனைல் தொகுதியைக் கொண்டுள்ளது. அதிக எதிர்மின்னி கவர்தன்மை உள்ள ஆக்சிசன் அணுவானது கார்பனிடமிருந்து எதிர்மின்னிகளை தன்பால் ஈர்த்து ஆக்சிசனைச் சுற்றிலும் அதிக எதிர்மின்னி அடர்த்தியை உருவாக்குகிறது. இதன் காரணமாக ஆக்சிசன் அணுவானது பகுதியளவு எதிர்மின்சுமையைக் கொண்டு ஒரு முனைவுறு பிணைப்பை உருவாக்குகிறது. நைட்ரிக் அமிலமானது அருகாமையில் இருக்கும் போது இது அயனியாக்கத்தில் ஈடுபடுகிறது. உருவாக்கப்படுகின்ற ஐதரசன் நேர்மின் அயனியானது ஆக்சிசனை நோக்கி கவரப்பட்டு ஒரு சகப்பிணைப்பை உருவாக்குகிறது.[எதிர்மின்னி கவர்பொருள் H+]. எதிர்மின்தன்மையுள்ள  NO3− அயனியானது ஐதரசன் நேர் அயனியை நோக்கி கவரப்படுகிறது. இதன் காரணமாக ஒரு அயனிப்பிணைப்பு எறப்பட்டு யூரியா நைட்ரேட்டு என்ற சேர்மமானது உருவாகிறது.

(NH2)2CO (நீரிய) + HNO3 (நீரிய) → (NH2)2COHNO3 (தி)

இந்த சேர்மமானது, தொழில்முறையில்லாத வெடிபொருள் ஆர்வலர்களால் மிகவும் விரும்பப்படும் ஒரு முதன்மை வெடிபொருளாக உள்ளது. இச்சேர்மத்தைத் தொகுப்பு முறையில் தயாரிப்பதற்கான மூலப்பொருட்கள் எளிதில் கிடைப்பனவாக இருப்பதாலும், அமோனியம் நைட்ரேட்டுடன் ஒப்பிடும் போது வெடிக்கச் செய்வதற்கான தொடக்க நிலை இமைப்பு இச்சேர்மத்தில் எளிதாக இருப்பதாலும், இவ்வாறான பங்களிப்பில் அமோனியம் நைட்ரேட்டை அடிப்படையாகக் கொண்ட வெடிபொருட்களுக்கு மாற்றுப் பொருளாக உள்ளது.   

## மேற்கோள்கள்

பகுப்பு:வெடிக்கும் வேதிப்பொருட்கள்
பகுப்பு:நைட்ரேட்டுகள்
பகுப்பு:யூரியாக்கள்
பகுப்பு:துப்புரவு முடிந்த விருதுநகர் மாவட்ட ஆசிரியர்கள் தொடங்கிய கட்டுரைகள்
நைட்ரோனியம் பெர்குளோரேட்டு

**நைட்ரோனியம் பெர்குளோரேட்டு** *(Nitronium perchlorate)* என்பது  NO2ClO4  என்ற மூலக்கூற்று வாய்ப்பாடு கொண்ட ஒரு கனிம வேதியியல்  சேர்மமாகும். இச்சேர்மம் நைட்ரைல் பெர்குளோரேட்டு மற்றும் நைட்ராக்சில் பெர்குளோரேட்டு என்ற பெயர்களாலும் அழைக்கப்படுகிறது. பெர்குளோரேட்டு எதிர்மின் அயனிகளும் நைட்ரோனியம் நேர்மின் அயனிகளும் சேர்ந்து இச்சேர்மத்தை உருவாக்குகின்றன. நிறமற்ற ஒற்றைச்சரிவு படிகங்களாக உருவாகும் இச்சேர்மம் நீருறிஞ்சும் தன்மையுடன் வலிமையான ஆக்சிசனேற்றியாகவும் நைட்ரோயேற்ற முகவராகவும் செயல்படுகிறது. கரிமச் சேர்மங்களுடன் தொடர்பு கொண்டவுடன் இது  உடன் தீப்பற்றும் தன்மையைப் பெறுகிறது.
 
திட ஏவூர்தி எரிபொருளாகப் பயன்படுத்த நைட்ரோனியம் பெர்குளோரேட்டு ஆய்வு செய்யப்படுகிறது. 1963 ஆம் ஆண்டில் தாமசு என். கிகார்சியா இவ்வெரிபொருளுக்கான காப்புரிமைக்காக முயற்சித்தார் . இருப்பினும் இச்சேர்மத்தின் வினைத்திறனும் பல பொருள்களுடன் பொருந்தாத தன்மையும் இப்பயன்பாட்டிற்கு தடையாக உள்ளன. உலர் அமோனியா வாயுவைச் செலுத்தி தளத்தில் தயாரிக்கப்படும் அமோனியம் நைட்ரேட்டு மீது நைட்ரோனியம் பெர்குளோரேட்டை மேற்பூச்சாகப் பயன்படுத்தி ஆய்வு செய்யப்பட்டு பின்னர் காப்புரிமை வழங்கப்பட்டது . 
 
பல்லிணைதிறன் நேர்மின் அயனிகளுடன் ஒரு மாசுவாக சேர்ப்பதன்மூலம் நைட்ரோனியம் பெர்குளோரேட்டின் சிதைவு வீதத்தை மாற்ற இயலும் . 
 
நைட்ரோனியம் பெர்குளோரேட் மற்றும் அம்மோனியம் பெர்குளோரேட்டு ஆகியவை விகிதவியல் அளவுகளில் உலோகமல்லாத எரிபொருட்களுடன் எரிக்கப்பட்டால் அவை  புகையை வெளியிடுவதில்லை. பொட்டாசியம் பெர்குளோரேட்டு மற்றும் பிற உலோக குளோரேட்டுகள் திண்மப் பொருட்களாக இருப்பதால் அவற்றின் துகள்களில் புகைப்படலத்தை உருவாக்குகின்றன. அனைத்து வகையான பெர்குளோரேட்டுககைக் காட்டிலும் நைட்ரோனியம் பெர்குளோரேட்டானது ஒரு வலிமையான ஆக்சிசனேற்றியாகும். இதை எளிதாக வெடிக்கச் செய்யவும் முடியும் .

## மேற்கோள்கள்

பகுப்பு:நைட்ரோனியம் சேர்மங்கள்
பகுப்பு:ஆக்சிசனேற்றிகள்
பகுப்பு:ஏவூர்தி எரிமங்கள்
எட்மண்ட் தாமஸ் கிளின்ட்

**எட்மண்ட் தாமஸ் கிளின்ட்** (1976–1983), தன்னுடைய ஏழு வயதிற்குள் 25000 ஓவியங்களை வரைந்த வியத்தகு திறமைபெற்றிருந்த சிறுவன்.

## பிறப்பு
எட்மண்ட் தாமஸ் கிளின்ட் இந்தியாவின் கேரள மாநிலத்திலுள்ள கொச்சியில் 1976, மே 19 அன்று பிறந்தார். அவருடைய பெற்றோர் எம்.டி.ஜோஸப்புக்கும் சின்னம்மா ஜோஸப்புக்கும் கிளின்ட் ஒரே மகன் ஆவார். அவருடைய தந்தை எம்.டி.ஜோஸப்,  ஆலிவுட் நடிகர் **கிளின்ட் ஈஸ்ட்வுட்**டின் தீவிர ரசிகராக இருந்ததால் தன் மகனுக்கு **கிளின்ட்** என்று பெயரிட்டார்.

## கல்வி
கிளின்ட்டுக்கு இரண்டு வயதானபொழுது அவரது இரு சிறுநீரகங்களும் பழுதடையத் தொடங்கின. தன் மகனைப் பள்ளிக்கு அனுப்ப இயலாத அவருடைய தந்தை வீட்டிலேயே அவருக்குக் கல்வி கற்பிக்கத் தொடங்கினார்.

## ஓவியம்
மூன்று வயதிலிருந்து கிளின்ட் ஓவியம் வரைதல் மற்றும் வண்ணம் தீட்டுவதில் மிகுந்த ஆர்வம் செலுத்தினார். தனது ஐந்தாவது வயதில் அவர் ஒரு முழுமையான ஓவியராக வளர்ச்சி பெற்றிருந்தார். இந்துக்களின் பண்டிகைகளை வரைவதில் அவர் ஆர்வம் கொண்டிருந்தார். தனது ஐந்து வயதில் கேரளாவில் நடத்தப்பட்ட 18 வயதுக்கு உட்பட்டோருக்கான ஓவியப் போட்டியில் முதல் பரிசு பெற்றார்.

## ஆவணப்படம்
கேரள மாநிலத்தின் ஆவணப்படத் தயாரிப்பாளர் சிவக்குமார் கிளின்ட்டின் வாழ்க்கையையும் அவரது படைப்புகளையும் ஒரு ஆவணப்படமாகத் தயாரித்தார். அது சர்வதேச திரைப்பட விழாக்களில் திரையிடப்பட்டது. பிரேசில் நாட்டில் தங்கியிருந்த ஹாலிவுட் நடிகர் கிளின்ட் ஈஸ்ட்வுட்டுக்குத் திரையிட்டுக் காண்பிக்கப்பட்டது. அத்திரைப்படத்தால் மனம் நெகிழ்ந்த அவர், தன் கைப்பட கிளின்ட்டின் பெற்றோருக்கு ஆறுதல் கடிதம் எழுதினார்.

## திரைப்படம்
'கிளின்ட் நிறங்களுடே ராஜகுமாரன்' என்னும் வாழ்க்கை வரலாறு 'செபாஸ்டின் பள்ளித்தோட்' என்பவரால் எழுதப்பட்டது.  கிளின்ட்டின் வாழ்க்கை வரலாற்றை மையப்படுத்தி 2007 ம் ஆண்டு 'ஆனந்த பைரவி' என்னும் மலையாளப்படம் தயாரிக்கப்பட்டது.

## நினைவு
கொச்சியிலுள்ள மிகப்பெரிய சாலை ஒன்றிற்கு கிளின்ட் ரோடு என்ப் பெயரிடப்பட்டுள்ளது. இவரது படைப்புகளை கேரள அரசு டிஜிட்டல் வடிவில் ஆவணப்படுத்தி சேமித்துள்ளது. இவரது படைப்புகள் திருவனந்தபுரம் அருங்காட்சியகத்தில் மக்களின் பார்வைக்கு வைக்கப்பட்டுள்ளன. இவரது நினைவாக கேரள மாநிலத்தில் ஆண்டுதோறும் 'எட்மண்ட் தாமஸ் கிளின்ட் நினைவு ஓவியப் போட்டிகள்' நடத்தப்படுகின்றன.

## இறப்பு
எட்மண்ட் தாமஸ் கிளின்ட், தன்னுடைய ஏழு வயதிற்கு முன் 1983, ஏப்ரல் 15 அன்று தீவிர சிறுநீரகக் கோளாறால் இவ்வுலகை விட்டு மறைந்தார்.

## மேற்கோள்கள்


பகுப்பு:இந்திய ஓவியர்கள்
பகுப்பு:கேரள மக்கள்
பகுப்பு:துப்புரவு முடிந்த தூத்துக்குடி மாவட்ட ஆசிரியர்கள் தொடங்கிய கட்டுரைகள்
கரோல் பேட்மன்

**கரோல் பேட்மன்** (ஆங்கிலம்:Carole Pateman 11 திசம்பர் 1940) என்பவர் இங்கிலாந்தைச் சேர்ந்த பெண்ணியவாதி, நூலாசிரியர், பேராசிரியர் மற்றும் அரசியல் கோட்பாட்டாளர் ஆவார். தாராள சனநாயகத்தைத் திறனாய்வு செய்யும் பெண்மணி ஆவார். 2007 முதல் பிரிட்டிசு அகாதமியில் உறுப்பினராக உள்ளார்.

## வாழ்க்கைக் குறிப்புகள்
கரோல் பேட்மன் இங்கிலாந்தில் சூசெக்சு என்ற ஊரில் பிறந்து கிராமர் என்ற பள்ளியில் படித்தார்.
1963 இல் ஆக்சுபோர்டு ரசுகின் கல்லூரி பின்னர் லேடி மார்கரெட் ஆலில் சேர்ந்து படித்தார். 1972இல் சிட்னி 
பல்கலைக் கழகத்தில் ஆசிரியராகப் பணியில் சேர்ந்து அரசியல் பாடம் கற்பித்தார்.
ஆக்சுபோர்டு பல்கலைக்கழகத்தில்  ஆய்வுப்பட்டம் பெற்ற பின்னர் 1990 முதல் இலாசு ஏஞ்செலசில், கலிபோர்னியாப் பல்கலைக்கழகத்தில் அரசியல் கல்வித் பேராசிரியராகப் பணி புரிந்தார். இப்போது அந்தப் 
பல்கலைக் கழகத்தில் மதிப்புறு எமெரிடசு பேராசிரியராக உள்ளார்.
1991-94 ஆண்டுகளில் பன்னாட்டு அரசியல் கல்வி சங்கத்தின் தலைவராகவும் 2007 இல் பிரிட்டிசு அகாதெமியில் மதிப்புறு உறுப்பினராகவும் இருந்தார். மேலும்  2010-11 இல் அமெரிக்கன் அரசியல் கல்விச் சங்கத்தின் தலைவராகவும்   கார்டிப் பல்கலைக்கழகப் பள்ளி  ஐரோப்பிய ஆய்வுகள்   என்ற அமைப்பில் கவுரவ பேராசிரியராகவும் பதவி வகித்தார்.

## எழுதிய நூல்கள்
  
* பாலின ஒப்பந்தம்  
* சனநாயகமும் பங்கேற்பும்  
* ஒப்பந்தமும் ஆதிக்கமும் 
* பெண்களின் அவலம்:சனநாயகம் பெண்ணியம் அரசியல் கொள்கை

## பெற்ற விருதுகள்
* பேட்மன்  1993-94 க்கான குக்கன்கைம் பெல்லோ என்ற சிறப்பைப் பெற்றார்.
* சமூக அறிவியல் ஆய்வுக்கான சுவிடீசு  பன்னாட்டு ஆலோசனைக் குழுவில் 1994 முதல் உறுப்பினராக இருந்தார்.
* 2012 இல் அரசியல் கல்வியில்  ஜோகன் ஸ்கைட் பரிசைப் பெற்றார்.
* 2013இல் ஐக்கிய இராச்சியத்தின் அரசியல் ஆய்வுகள் சங்கத்தின் சார்பில்  சிறப்பு பாராட்டு விருது வழங்கப்பட்டது.
* 2015 ஏப்பிரலில் வேல்ஸ் கற்றறிந்தோர் சங்கத்தின் மதிப்புறு உறுப்பினராகத் தேர்ந்தெடுக்கப்பட்டார்.
* பாலியல் மற்றும் அரசியல் ஆகிய தலைப்புகளில் கரோல் பேட்மன் எழுதும் நூல்களுக்கு இரண்டு ஆண்டுகளுக்கு ஒரு முறை ஆத்திரேலியா அரசியல் கல்வி சங்கத்தின் சார்பாகப் பரிசு வழங்கப்படுகிறது.
 
## மேற்கோள்

பகுப்பு:பெண்ணியவாதிகள்
பகுப்பு:1940 பிறப்புகள்
தம்பலகாமம் படுகொலைகள்

**தம்பலகாமம் படுகொலைகள்** (*Tampalakamam massacre*) அல்லது **பாரதிபுரம் படுகொலைகள்** 1998 பெப்ரவரி 1 ஆம் நாள் இலங்கையின் கிழக்கு மாகாணம், திருகோணமலை மாவட்டத்திலுள்ள தம்பலகாமம், பாரதிபுரம் என்ற சிற்றூரில் இடம்பெற்றன. இலங்கைக் காவல்துறை, மற்றும் சிங்கள ஊர்காவல் படையினரின் சுற்றிவளைப்பின் போது எட்டு இலங்கைத் தமிழ்க் குடிமக்கள் கைது செய்யப்பட்டு அருகிலுள்ள காவல் நிலையத்திற்குக் கூட்டிச் செல்லப்பட்டு சுட்டுக் கொல்லப்பட்டனர். கொல்லப்பட்டவர்களில் 13, 17-வயது சிறுவர்களும் அடங்குவர். இப்படுகொலைகளில் சம்பந்தப்பட்டிருந்ததாக குற்றம் சாட்டப்பட்டிருந்த காவல்துறையினர் ஒருவர் 2000 சனவரி 24 இல் இனந்தெரியாதவர்களினால் சுட்டுக் கொல்லப்பட்டார்.

## நிகழ்வு
சுற்றிவளைப்பில் சுமார் 20 பேர் ஈடுபட்டனர். காவல் நிலையத்துக்குக் கூட்டிச் செல்லப்பட்டவர்கள் அங்கு மிகக் கிட்டவாக வைத்து சுட்டுக் கொல்லப்பட்டனர். இச்சம்பவத்தை அடுத்து கந்தளாய் காவல்துறையினர் வீடு வீடாகச் சென்று கொல்லப்பட்டவர்கள் அனைவரும் விடுதலைப் புலிகளால் கொல்லப்பட்டவர்கள் என ஒப்புதல் கையெழுத்திட கட்டாயப்படுத்தப்பட்டனர். அதே நாளில் 6 விடுதலைப் புலிகள் தம்பலகாமத்தில் கொல்லப்பட்டனர் என தேசியத் தொலைக்காட்சி சேவை அறிவித்தது.

தாக்குதலில் ஈடுபட்ட காவல்துறையினர் கந்தளாய் காவல் நிலையத்திற்கு இடம் மாற்றப்பட்டனர்.

## தீர்ப்பு
திருகோணமலை மேல் நீதிமன்றத்தின் அதிகார வரம்பிற்கு உட்பட்ட பாரதிபுரம் கிராமத்தில் 1998 சனவரி 31 அல்லது அதற்கு அடுத்த நாள் குறித்த படுகொலைகள் இடம்பெற்றதாக வழக்கு முறையிடப்பட்டது. திருகோணமலை மேல் நீதிமன்றத்தினால் 13 காவல்துறையினருக்கு எதிராக முதலில் நடவடிக்கை எடுக்கப்பட்டது. நீதிமன்றத்தில் முன்னிலைப்படுத்தப்பட்ட இரண்டு குற்றவாளிகளை விடுதலைப் புலிகள் கொலை செய்ததை அடுத்து, வழக்கு அனுராதபுரம் மேல் நீதிமன்றத்திற்கு மாற்றப்பட்டது. குற்றம் இடம்பெற்று 26 ஆண்டுகளின் பின்னர் 2024 ஏப்ரல் 26 அன்று இவ்வழக்குத் தொடர்பான தீர்ப்பு அனுராதபுரம் மேல் நீதிமன்ற நீதிபதியினால் வழங்கப்பட்டது. 5 பேர் மீது 37 குற்றச்சாட்டுகள் சுமத்தப்பட்டிருந்தன. அன்றைய காலப்பகுதியில் கந்தளாய் காவல்துறைப் பிரிவுக்குட்பட்ட பாரதிபுரம் காவல் நிலையத்தின் பொறுப்பதிகாரியாகப் பணியாற்றிய அதிகாரி, பிரதிக் காவல்துறைப் பரிசோதகர், மேலும் 3 காவல்துறையினருக்கு மரண தண்டனை வழங்கப்பட்டது, இருவர் குற்றமற்றவர்கள் என அறிவித்து விடுதலை செய்யப்பட்டனர், ஏனையோர் சாட்சியங்கள் இன்றி விடுவிக்கப்பட்டனர்.

## மேற்கோள்கள்
 

பகுப்பு:இலங்கையில் பொதுமக்கள் படுகொலைகள்
பகுப்பு:இலங்கையில் தமிழர்கள் படுகொலைகள்
பகுப்பு:திருகோணமலை மாவட்டம்
பகுப்பு:1998 இல் பெருந்திரள் கொலைகள்
பகுப்பு:மூன்றாம் ஈழப்போரில் இலங்கை இராணுவத்தினரின் தாக்குதல்கள்
தம்பிலுவில் படுகொலைகள்

**தம்பிலுவில் படுகொலைகள்** இலங்கையின் கிழக்கு மாகாணத்தின் அம்பாறை மாவட்டத்திலுள்ள தம்பிலுவில் கிராமத்தில் 1985 மே 16 முதல் மே 18 வரை இடம்பெற்றது. நற்பிட்டிமுனை, துறைநீலாவணை, சேனைக்குடியிருப்பு கிராமங்களில் விசேட அதிரடிப்படையினரால் சுற்றிவளைக்கப்பட்டு கைது செய்யப்பட்ட 60  தொடக்கம் 63 வரையான தமிழ் இளைஞர்கள் இங்கு கொண்டு வரப்பட்டு படுகொலை செய்யப்பட்டனர்.

சுற்றிவளைக்கப்பட்ட இளைஞர்களில் சிலர் அவ்விடத்திலேயே சுட்டுக் கொல்லப்பட்டு அவர்களின் உடல்கள் அப்புறப்படுத்தப்பட்டன. 18 முதல் 25 வயது வரை மதிக்கப்பட்ட சுமார் 40 இளைஞர்கள் கைது செய்யப்பட்டு, 18 மைல் தெற்கேயுள்ள தம்பிலுவில் இடுகாட்டுக்கு அழைத்து வரப்பட்டு அவர்களைக் கொண்டே குழிகள் தோண்டப்பட்டு சுட்டுக்கொல்லப்பட்டார்கள். சுட்டுக் கொல்லப்பட்டவர்கள் அங்கேயே புதைக்கப்பட்டார்கள். இவ்வாறு மூன்று நாட்கள் வெளியூர் இளைஞர்களை   இரவு நேரத்தில் பலருக்கும் தெரியாமல் அழைத்து வந்து இடம்பெற்று வந்த இக்கொலைகள் உள்ளூர் மக்களால் சர்வதேச ஊடகங்களுக்கு கொண்டுசெல்லப்பட்டதை அடுத்து நிறுத்தி வைக்கப்பட்டது. அதன் பின்னர் ஏற்பட்ட சர்ச்சையை அடுத்து  இவர்களின் உடல்கள்  அங்கிருந்து இரகசியமாக அப்புறப்படுத்தப்பட்டு, மட்டக்களப்புக்குக் கொண்டு செல்லப்பட்டு அங்கு புதைக்கப்பட்டன.  எனினும் இப்படி ஒன்று நடக்கவேயில்லை என்று அரசு தரப்பில் சொல்லப்பட்டது.

## மேற்கோள்கள்

பகுப்பு:1985 இல் இலங்கை
பகுப்பு:இலங்கையில் பொதுமக்கள் படுகொலைகள்
பகுப்பு:இலங்கையில் தமிழர்கள் படுகொலைகள்
பகுப்பு:அம்பாறை மாவட்டம்
பகுப்பு:தம்பிலுவில்
வண்ணாத்தி ஆறு படுகொலைகள்

கிழக்கு மாகாணத்தின் மட்டக்களப்பு மாவட்டத்திலுள்ள வண்ணாத்தி ஆறு பகுதியில் 1993 பெப்ரவரி 17ஆம் திகதி மாதம் நடந்தது. இராணுவத்தால் சுமார் 16 பேர்  காணாமல் போயுள்ளனர். இந்த "காணாமல் போனவர்கள்" குறித்து இராணுவம் ஒரு உள்ளக விசாரணையை அறிவித்தது. ஆனால் அதன் முடிவுகள் ஆண்டு இறுதி வரை தெரியவில்லை.

பகுப்பு:இலங்கையில் போர் குற்றங்கள்
வௌவால் மீன்

**வௌவால் மீன்** எலும்பு மீன்களில் சில இனங்களாகும். இவை கடலில் வாழ்பவை. 

## அமைப்பு
உடல் நீள சதுர வடிவினதாக, பக்கத்துக்குப் பக்கம் அழுந்தி இருக்கும். தலை சிறியது. வாய் முன்முனையில் இருக்கும். செதில்கள் சிறியவை. வழுவழுப்பாக இருக்கும். முதுகிலே ஒரே துடுப்பு நீளமாக அமைந்திருக்கும். வால் துடுப்பு ஆழமான இரண்டு பிரிவுகளாக இருக்கும்.

## நிறம்
இம்மீனின் பொதுவான நிறம் வெண்மையான சாம்பல் நிறம். சில இனங்கள் கருஞ்சாம்பல் நிறமானவை. வேலை வௌவால் மீனைத்தான் மக்கள் விரும்புவார்கள். வௌவாலில் சிறிய முட்கள் இருப்பதால் இது மிகவும் சுவையுடைய மீன்.

இம்மீன்கள் தமிழ்நாட்டின் கிழக்குக் கரையில் மார்ச் முதல் செப்டம்பர் வரையில் அகப்படும். இவை கூட்டங்களாக உலவும். வௌவால் மீன்கள் பாம்பஸ் (pampus), ஸ்ட்ராமட்டியஸ் (stromateus) , என்னும் சாதிகளைச் சேர்ந்தவை.

## மேற்கோள்கள்

பகுப்பு:மீன்கள்
நியோடிமியம்(III) புரோமைடு

**நியோடிமியம்(III) புரோமைடு** *(Neodymium(III) bromide)* என்பது  NdBr3 என்ற மூலக்கூற்று வாய்ப்பாடு கொண்ட ஒரு கனிம வேதியியல்  சேர்மமாகும். ஒரு நியோடிமியம் அணுவும் மூன்று புரோமின் அணுக்களும் சேர்ந்து இச்சேர்மம் உருவாகிறது. அறைவெப்பநிலையில் தூளாகக் காணப்படும் இச்சேர்மம் அரை வெண்மை மற்றும் வெளிர் பச்சை என்று எந்த நிறத்திலும் இதைக் காணவியலும். நியோடிமியம்(III) புரோமைடு ஒரு நீருறிஞ்சும் சேர்மமாகும். 

## பண்புகள்

நியோடிமியம்(III) புரோமைடின் மோலார் நிறை 383.95 கிராம் மற்றும் இதன் அடர்த்தி 5.3கி/செ.மீ3 ஆகும். 

## மேற்கோள்கள்

பகுப்பு:நியோடிமியம்(III) சேர்மங்கள்
பகுப்பு:புரோமைடுகள்
பகுப்பு:புரோமின் சேர்மங்கள்
தர்மராஜேஸ்வரர் குடைவரைக் கோயில்

**தர்மராஜஸ்வரர் குடைவரைக் கோயில்** (Dharmrajeshwar) () இந்தியாவின் மத்தியப் பிரதேச மாநிலத்தின் மண்டசௌர் மாவட்டத்தில், கரோத் தாலுக்காவில்  இந்தியக் குடைவரைக் கட்டிடக்கலையில் அமைந்த பௌத்தம், சமணம் மற்றும் இந்து சமயங்களின் குடைவரைக் கோயில்களின் தொகுதியாகும்.

தர்மராஜஸ்வர் குடைவரைக் கோயில், எல்லோரா கைலாசநாதர் கோவில் போன்று மலையை மேலிருந்து குடைந்து வடிவக்கப்பட்டதாகும்.

இதன் உண்மையான பெயர் **தம்நார்** என்பதாகும்.  (धमनार).

## தர்மராஜஸ்வரர் கோயில்
தர்மராஜஸ்வரர் குடைவரைக் கோயில்  50 மீட்டர் நிளமும், 20 மீட்டர் அகலமும், 9 மீட்டர் ஆழமும் கொண்டது. இதன் நடுவில் 14.5 மீட்டர் நீளமும், 10 மீட்டர் நீளமும் கொண்ட பெரிய கோயிலில் பெரிய சிவ லிங்கமும் மற்றும் விஷ்ணு சிற்பங்கள் உள்ளது. மேலும் இலக்குமி, பைரவர், காளி, கருடன், பார்வதி தெயவங்களின் சிற்பங்கள் செதுக்கப்பட்டுள்ளது.இக்குடைவரைக் கோயில் சிவன் மற்றும் விஷ்ணு வழிபாடுகளுக்கு உரியதாக உள்ளது.

## குகைகள்
thumb|300px|தம்நார் குடைவரைக் கோயில்
இவிடத்தில் உள்ள குகைகளில், 7ஆம் நூற்றாண்டில் நிறுவப்பட்ட பௌத்தர்களின் விகாரங்கள், தூபிகள், சைத்தியங்கள் செதுக்கி உருவாக்கப்பட்டுள்ளது. இதனை *சந்தனகிரி* என்பர்.

## படக்காட்சியகம்

படிமம்:Dhamnar caves3.JPG| குகை எண் 6)
படிமம்:Dhamnar caves4.JPG|குகை எண் 8
படிமம்:Dhamnar caves2.JPG|தம்நார் குகைகள்
படிமம்:Dhamnar caves.JPG| தம்நார் குகைகள்
படிமம்:Dharmrajeshwar5.JPG|தர்மராஜேஸ்வரர் குடைவரைக் கோயில்
படிமம்:Dharmrajeshwar3.JPG|சிவ லிங்கம்
படிமம்:Dharmrajeshwar2.JPG| தர்மராஜேஸ்வரர் கோயில்
படிமம்:Dharmrajeshwar1.JPG| தர்மராஜேஸ்வரர் கோயில்
படிமம்:Dharmrajeshwar1.JPG|தர்மராஜேஸ்வரர் கோயில்


## இதனையும் காண்க
* பசுபதிநாதர் கோயில்
* தம்நார் குகைகள்
* இந்தியக் குடைவரைக் கோயில்கள்
* பௌத்த யாத்திரைத் தலங்கள்

## மேற்கோள்கள்

## வெளி இணைப்புகள்
*  Dharmrajeshwar Cave Temple 
*தர்மராஜேஸ்வர் கோயில் - காணொலி

பகுப்பு:இந்திய இந்துக் கோயில்கள்
பகுப்பு:இந்தியக் குடைவரைக் கோயில்கள்
பகுப்பு:பௌத்த யாத்திரைத் தலங்கள்
பகுப்பு:மத்தியப் பிரதேச சுற்றுலாத் தலங்கள்
பகுப்பு:இந்தியத் தொல்லியற்களங்கள்
பகுப்பு:இந்தியாவில் உள்ள குகைகள்
பகுப்பு:மண்டசௌர் மாவட்டம்
சிலிக்கா கந்தக அமிலம்

**சிலிக்கா கந்தக அமிலம்** (*Silica sulfuric acid*)  (SiO2-OSO3H2) என்ற மூலக்கூற்று வாய்ப்பாட்டால் விவரிக்கப்படுகிறது. திண்மநிலை அமிலமான இதை சிலிக்கா கூழ்மத்தை கந்தக அமிலத்தில் சேர்த்து ஊற வைப்பதன் மூலம் தயாரிக்கப்படுகிறது. பல்வேறு கரிமத் தொகுப்பு வினைகளில்  ஒரு வினையூக்கியாக சிலிக்கா கந்தக அமிலம் பயன்படுத்தப்படுகிறது. சிலிக்கா சல்பூரிக் அமிலம் மலிவானது  அபாயமற்றது  மற்றும் அதிக அமிலத்தன்மை கொண்ட திண்ம அமிலமாக  ஒரு வினையூக்கியாகக் கையாள எளிதானது என்று கருதப்படுகிறது. 
## தயாரிப்பு
பொருத்தமான செறிவு கொண்ட கந்தக அமிலத்தில் சிலிக்கா கூழ்மத்தை ஊறவைப்பதன் மூலம் சிலிக்கா கந்தக அமிலம் தயாரிக்கப்படுகிறது. பின்னர் அதிக வெப்பநிலையில் (120–180 °செல்சியசு) கலவையை வெப்பப்படுத்துவதன் மூலம் ஈரப்பதமும் நீரும் ஆவியாகும். 
:SiO2–OH2&nbsp;+&nbsp;HO–SO3H&nbsp;→&nbsp;SiO2–OSO3H2&nbsp;+&nbsp;H2O
## பயன்கள்
சிலிக்கா கந்தக அமிலம் பெரும்பாலும் கரிமச் சேர்ம மாற்றத்தில் ஒரு  திண்ம அமில வினையூக்கியாக பயன்படுத்தப்படுகிறது. 
## மேற்கோள்கள்


பகுப்பு:கனிம அமிலங்கள்
பகுப்பு:சல்பேட்டுகள்
பகுப்பு:கந்தக ஆக்சோ அமிலங்கள்
பகுப்பு:அமில வினையூக்கிகள்
பாக் குகைகள்

**பாக் குகைகள்** அல்லது **புலிக் குகைகள்** (Bagh Caves), மத்திய இந்தியாவின் மத்தியப் பிரதேச மாநிலத்தில், விந்திய மலைத்தொடரின் அடிவாரத்தில் தார் மாவட்டத்தின் பாக் என்ற ஊரில் அமைந்த ஒன்பது குடைவரை நினைவுச் சின்னங்கள் ஆகும்.

குடைவரைக் கட்டிடக் கலையில் அமைந்த  இக்குகைகளில் பண்டைய இந்தியாவின் புகழ்பெற்ற சுவர் ஓவியங்கள் கொண்டுள்ளது.

தற்போது ஐந்து குகைகள் மட்டும் உள்ளது.   மணற்கல் பாறைகளில் செதுக்கப்பட்ட இக்குகைச் சுவர்களில் அஜந்தா குகை ஓவியங்கள் போன்ற பௌத்த சமயம் குறித்தான ஓவியங்கள் வரையப்பட்டுள்ளது.
தற்போதுள்ள ஐந்து குகைகளில் பிக்குகள் தங்க விகாரங்களும்,  தியானிக்க சைத்தியங்களும் உள்ளது. குகை எண் 4ன் சுவர்கள் வண்ண வண்ண ஓவியங்கள் கொண்டுள்ளதால் இக்குகையை *வண்ண அரண்மனை*  (ரங்க் மகால்) என அழைக்கிறார்கள்.   
   
இக்குகைகள் சாதவாகன மன்னர்கள் கிபி 5 – 6வது நூற்றாண்டில் வடிவக்கப்பட்டதாகும்.

வட மொழியில் *பாக்* என்பதற்கு புலி என்று பொருளாகும்.  பாக் குகைகள், இந்தூர் தொடருந்து நிலையத்திலிருந்து 160 கி.மீ. தொலைவில் உள்ளது.

## ஓவியங்கள்

File:PAINTING IN BAGH CAVE 2 Bodhisattva.jpg|போதிசத்துவரின் ஓவியம், குகை எண். 2
File:Bagh Cave 4 Details of Painting-1.jpg|ஓவியங்கள், குகை எண். 4
File:BAGH Bodhisttva-1.jpg|போதிசத்துவர் ஓவியங்கள்


## இதனையும் காண்க
* பௌத்த யாத்திரைத் தலங்கள்

## மேற்கோள்கள்

## வெளி இணைப்புகள்
*Bagh Caves – காணொலி
## மேலும் படிக்க
# Pande, Anuapa (2002). *The Buddhist Cave Paintings of Bagh*, New Delhi: Aryan Books International, , sumit vyas

பகுப்பு:இந்தியக் குடைவரைக் கோயில்கள்
பகுப்பு:பௌத்த யாத்திரைத் தலங்கள்
பகுப்பு:மத்தியப் பிரதேச சுற்றுலாத் தலங்கள்
பகுப்பு:இந்தியத் தொல்லியற்களங்கள்
பகுப்பு:இந்தியாவில் உள்ள குகைகள்
சங் லா கணவாய்

**சங் லா கணவாய்** (*Chang La*) இந்தியாவின் லடாக்கில் உள்ள உயரமான கணவாய் ஆகும். உலகிலேயே இரண்டாவது மிக உயரமான இடத்தில் உள்ள, பயணம் செய்யக்கூடிய சாலையாக கருதப்படுகிறது. லே-விலிருந்து காரு மற்றும் செக்தி கிராமங்கள் வழியாக சங் லாவை அடையலாம். இதில் கவனமாக வண்டி ஓட்ட வேண்டும், ஏனென்றால் இப்பாதை மிகவும் செங்குத்தாக இருக்கும். சங் லாவின் இரு பக்கதிலும், சுமார் 10-15 கி.மீ வரை சாலை மண் மற்றும் கரடுமுரடாகவும் இருக்கும். கோடை காலங்களில், குறிப்பாக சுற்றுலா காலங்களில், சாலையின் குறுக்கே நீரோடைகள் தோன்றுவதால், இரு சக்கர வாகனத்தில் ஏறுவது சவாலானதாக கருதப்படுகிறது. சங் லா-விலிருந்து டாங்சே அல்லது தர்புக் இடத்திற்கு இறங்குவது மீண்டும் மிகவும் செங்குத்தாக இருக்கும். இந்த இடம் மிகவும் உயரமான இடத்தில் இருப்பதால் 20-25 நிமிடங்களுக்கு மேல் இப்பகுதியில் இருப்பது உடல் நலத்தை பாதிக்கும் என அறிவுறுத்தப்படுகிறது.

லே-விலிருந்து பாங்காங் ஏரிக்கு செல்லும் போது சங் லா வழியாக மட்டுமே செல்ல வேண்டும். சங் லா வின் அர்த்தம் ” தெற்கு நோக்கி செல்” அல்லது “தெற்கில் செல்”. இதற்கு அருகில் இருக்கும் குடியிருப்பு இடாங்சே என்னும் சிறு கிராமம் ஆகும். இமயமலையில் உள்ள சங்தங் பீடபூமி செல்ல முக்கிய வழியே சங் லா கணவாய் தான். இப்பகுதியின் நாடோடி இனங்களுக்கு பெயர் சங்பா. இராணுவ ஆராய்ச்சி மற்றும் வளர்ச்சி அமைப்பால் தோற்றுவிக்கப்பட்ட, உலகின் மிக உயரமான ஆராய்ச்சி மையம், 17,664 அடி உயரத்தில் சங் லா பகுதியில் செயல்பாட்டில் உள்ளது.

## படத்தொகுப்பு

Image:Chang La prayer flag.jpg|பிராத்தனை கொடிகளுடன் சங் லா
Image:Chang La, Tea Point.jpg|சங் லா, தேனீர் மையம்.


## இதனையும் காண்க
* இமயமலையின் சிகரங்கள் மற்றும் கணவாய்கள் பட்டியல்
## மேற்கோள்கள்

பகுப்பு:இமயமலையிலுள்ள கணவாய்கள்
பகுப்பு:புவியியல்
திபு கணவாய்

**திபு கணவாய்** (*Diphu Pass*) என்பது இந்தியா, சீனா மற்றும் மியன்மார் நாடுகளுக்கிடையில் மூன்று நாடுகளின் எல்லைகளும் சங்கமிக்கும் பிரச்சினைக்கு உட்பட்ட புள்ளியில் அமைந்துள்ள ஒரு கணவாய் ஆகும். திபு கணவாய் கிழக்கு அருணாசலப் பிரதேசத்தை பாதுகாப்பதில்  முக்கியப் பங்கு வகிக்கிறது.. இக்கணவாய் மெக்மோகன் எல்லைக் கோட்டில் அமைந்துள்ளது.

அக்டோபர் 1960 ஆம் ஆண்டு அக்டோபர் மாத்த்தில் சீனா மற்றும் பர்மா நாட்டினர் திபு கணவாய்க்கான அவர்களின் எல்லையை வரையறுத்துக் கொண்டனர். இந்த எல்லை மலைத்தொடரின் நீர்பிடிப்பு பகுதிக்கு தெற்கே 5 மைல்கள் தள்ளி உள்ளது.  இது இந்தியாவின் தூதரகம் சார்ந்த பிரச்சனையாக அமைந்தது, ஏனென்றால் இந்தியா, மும்முனை எல்லை நிர்பிடிப்பு பகுதியில் இருக்க வேண்டும் என்று எதிர்பார்த்தது. இப்பிரச்சனை, அருணாசலப் பிரதேசம் சார்ந்த இந்தியா மற்றும் சீனா எல்லை கருத்துவேறுபாட்டில் ஓர் அங்கமாக இருக்கின்றது.

## மேற்கோள்கள்

பகுப்பு:இமயமலையிலுள்ள கணவாய்கள்
பகுப்பு:புவியியல்
நமா கணவாய்

**நமா கணவாய்** (*Nama Pass*) என்பது இமயமலைப் பகுதியில் அமைந்துள்ள ஒரு கணவாய் ஆகும். இதன் உயரம் 5,200 மீ.(17,100 அடி) ஆகும். இது இந்தியாவில் உத்தராகண்டு மாநிலத்தில், பித்தோரகார் மாவட்டத்தில், தெற்கு குமாயோன் பகுதியில் அமைந்துள்ளது.

நமா கணவாய் குதி மற்றும் தர்மா பள்ளத்தாக்கை இணைக்கிறது. இது ஒரு காலத்தில் திபெத்திற்கு செல்லும் ஒரு பரப்பரப்பான சாலை, ஆனால் தற்பொழுது அரிதாகத் தான் பயன்பாட்டில் உள்ளது.

## மேற்கோள்கள்

பகுப்பு:இமயமலையிலுள்ள கணவாய்கள்
பகுப்பு:புவியியல்
கோயிசா லா கணவாய்

thumb|300px|right|கோயிசா லா, மலையேற்ற வரைபடம்

**கோயிசா லா கணவாய்** (*Goecha La Pass*) என்பது இந்தியாவின் சிக்கிம் மாநிலத்தில் அமைந்துள்ள இமயமலைத் தொடரில் அமைந்துள்ள ஓர் உயரமான கணவாய் ஆகும். கடல் மட்டத்திலிருந்து 4940 மீட்டர் அல்லது 16207 அடி உயரத்தில் இக்கணவாய் அமைந்துள்ளது.

உலகின் மூன்றாவது மிக உயரமான சிகரமான கஞ்சன்சங்காவின் தென்கிழக்கு பக்கத்தை இங்கிருந்து காண முடியும். இந்த மலையில் ஏறத் துடிக்கும் ஆர்வலர்களுக்கு இது முக்கியத் தளமும் ஆகும். கோயிசா லாவிலிருந்து மலைக்காட்சியை முதன் முதலாக அரசாங்க அதிகாரிகள் பார்த்த போது, அதன் அழகில் வியந்து இக்காட்சியை 100 ரூபாய்த் தாளில் பிரசுரிக்க வேண்டுமென முடிவெடுத்தனர் .+

## மலையேறுதல்

உலகிலேயே பசுமையான பகுதிகளில் ஒன்றான கஞ்சன்சங்கா தேசிய பூங்காவின் வழியாக மலையேறுதலை இமயமலையில் விடுமுறையை கழிக்க விரும்பும் பயணிகள் பயணத்தின் முக்கிய இலக்காக திட்டமிடுவார்கள். சுற்றுச்சுழல் பாதிப்பு எதுவும் நெருங்காத இந்த காடுகளில் பல்வேறு அரிய வகை விலங்கினங்கள் மற்றும் தாவர இனங்களை காணலாம். குளிர்காலத்தில் காலநிலை தெளிவாகவும், பருவமழை காலத்திற்கு முன் கற்பனைக்கு எட்டாத வகையில் மேகங்களின் அற்புதமான விளையாட்டுக்களை இங்கு காணலாம். ஒட்டுமொத்த சுற்றுச்சூழல் அமைப்பும் இங்கு  இணக்கத்துடன் ஒற்றுமையாக பராமரிக்கப்படுகிறது. எந்தவொரு ஒற்றை மரமும் தனித்து நிற்பதாக உணரப்படுவதில்லை. 
ஒரு நாளைக்கு கடக்க வேண்டிய தூரம் அதிகம் என்பதால் மலையேறுதலே இங்கு சவாலானது ஆகும். இத்தகைய மலையேற்றத்தின் போது ஒருவர் தட்ப வெப்ப நிலைக்குத் தக்கவாறு முறையாகத் தன்னைப் பழக்கிக் கொள்ள வேண்டும். ஏனெனில் சிறிய நேரப் பயணத்திலேயே அதிக உயர மாற்றங்களை  கடக்கும் சூழ்நிலை ஏற்படும்.  இப்பகுதியின்   புகழுக்கு இதுவும் ஒரு காரணமாகும். இருப்பினும் இங்கு நடக்கத் தொடங்கிவிட்டால்  சவாலான தூரங்களை சமாளிப்பது எளிதாகிவிடும்.

திசோங்கரி உச்சியிலிருந்து தான்சிங்கு கோயிசாலா மலையேற்றத்தில் காணும் மலை உச்சிகளின் பட்டியல் 

#கஞ்சன் ஜங்கா || 8586 மீட்டர்,
#தலங்கு ( 7349 மீட்டர் ),
#ரதோங்கு ( 6679 மீட்டர் ),
#கப்ரூ வடக்கு ( 7353 மீட்டர் ),
#கோக்டேங்கு ( 6147 மீட்டர் ),
#சிம்வோ ( 6812 மீட்டர் ),
#கப்ரூ தெற்கு ( 7318 மீ ),
#கப்ரூ கூரை ( 6600 மீட்டர்  ),
#கப்ரூ கிளை ( 6100 மீட்டர் ),
#பாண்டிம் ( 6691மீட்டர்  ),
#தென்செங்காங்கு ( 6010மீட்டர்  ),
#யுப்போனோ ( 5650 மீட்டர் )

அடிப்படைப் பயணத்திட்டம்:
#சிலிகுரியிலிருந்து யுக்சோம்
#யுக்சோமிலிருந்து சாச்சென் (10 கி.மீ உயர நடைப் பயணம்)
#சாச்சென்னிலிருந்து டிசோக்கா (7 கி.மீ உயர நடைப் பயணம்)
#டிசோக்காவிலிருந்து திசோங்கரி  (10 கி.மீ உயர நடைப்பயணம்)
#திசோங்கரி லா கணவாயில் ஓய்வும் நடைப்பயணமும் (4417 மீட்டர்)
#திசோங்கரியிலிருந்து தாசிங்கு (10 கி.மீ நடைப்பயணம்)
#தாசிங்குவிலிருந்து கோயிசாலா கணவாய்க்கு சென்று திரும்புதல் (14 கி.மீ உயர நடைப்பயணம்)
#தாசிங்குவிலிருந்து டிசோக்கா(16 கி.மீ உயர நடைப்பயணம்)
#டிசோக்காவிலிருந்து யுக்சோம் (17 கி.மீ உயர நடைப்பயணம்)
#சிலிகுரி திரும்புதல்

## திரைப்படம்
*இமயமலையில் சிங்கலீலா http://theindia.info/SingaliLaInTheHimalaya  2016 ஆம் ஆண்டு வெளிவந்த திரைப்படம். சிங்கலீலா மலை உச்சியை அடையும் 14 நாள் மலையேற்றத்தைப்பற்றி இத்திரைப்படம் பேசுகிறது.  
* கோயிசாலா:கஞ்சன் சங்காவைத் தேடி

## மேற்கோள்கள்
3. கோச்சா லா ட்ரெக் சிக்கிம்
பகுப்பு:இமயமலையிலுள்ள கணவாய்கள்
பகுப்பு:சிக்கிமில் உள்ள கணவாய்கள்
இலித்தியம் எக்சாபுளோரோபாசுப்பேட்டு

**இலித்தியம் எக்சாபுளோரோபாசுப்பேட்டு** *(Lithium hexafluorophosphate )* என்பது LiPF6. என்ற மூலக்கூற்று வாய்ப்பாடு கொண்ட ஒரு கனிம வேதியியல்  சேர்மமாகும். வெண்மை நிறத்தில் படிகத்தூளாக இது காணப்படுகிறது. முனைவுக் கரைப்பான் மற்றும் நீர் தவிர்த்த ஏனைய கனிம வேதியியல் கரைப்பான்கள் ஆகியவற்றில் இதன் கரைதிறன் காரணமாக, வணிக முறையிலான இரண்டாம் நிலை மின்கலன்களில் இச்சேர்மம் பயன்படுத்தப்படுகிறது. குறிப்பாக புரோப்பைலீன் கார்பனேட்டு மற்றும் டைமெத்தாக்சியீத்தேனில் உள்ள இலித்தியம் எக்சாபுளோரோபாசுப்பேட்டு இலித்தியம் வகை மின்கலன்களில் பயன்படுத்தப்படுகிறது. மேலும், இலித்தியம் உலோகம் போன்ற வலிமையான ஒடுக்கும் முகவர்களுடன் எக்சாபுளோரோ பாசுப்பேட்டு எதிர்மின் அயனி மந்தத்தன்மையுடன் இருப்பதும்  இம்முறையில் வெளிப்படுகிறது. 
 
வெப்பச்சூழலில் இவ்வுப்பு நிலைத்தன்மையுடன் காணப்படுகிறது. ஆனால் 200° செல்சியசு வெப்பநிலையில் 50% எடையை இழக்கிறது. 70° செல்சியசு வெப்பநிலையில் பின்வருமாறு நீராற்பகுப்பு அடைகிறது.

:LiPF6  +  H2O   →    HF  +  PF5  +  LiOH

Li+ அயனிகளின் இலூயிசு அமிலத்தன்மையால் LiPF6 சேர்மமும் மூவிணைய ஆல்ககால்களின் டெட்ராயைதரோபைரனேற்ற வினையில் வினையூக்கியாகச் செயல்படுகிறது.

## மேற்கோள்கள்

பகுப்பு:புளோரின் சேர்மங்கள்
பகுப்பு:இலித்தியம் உப்புகள்
பகுப்பு:மின்பகுளிகள்
மாந்தப் பரப்பியல்

**மாந்தப் பரப்பியல்** அல்லது **மனிதப் பரப்பியல்** என்பது புவிச் சூழலுக்கேற்ப மனிதன் எப்படி வாழ்கிறான், எவ்வாறு வளர்ந்து வருகிறான் என்பதை ஆராயும் துறை. பழங்குடிகளுக்கு காய், கனிகளைத் திரட்டுதல், வேட்டையாடுதல், மீன் பிடித்தல்  போன்ற செயல்கள் தலையாய தேவைகளைத் தீர்த்தன.  அவர்களது இருப்பிடச் சூழல், வீட்டின் அமைப்பு முறை, வாழ்வியல் பழக்க வழக்கங்கள், உணவு முறை, உடையமைப்பு, கைத்தொழில், தகவல் பரிமாற்றம், வேட்டையாடும் முறை, அதற்கு பயன்படும் கருவிகள், இனப்பண்பாடு போன்றவற்றை விரிவாக ஆராய்வதும், மனிதப் பண்பாட்டுக் கூறுகள் எவ்வாறு வளர்ந்து வருகின்றன என்பதை விளக்குவதுமே "மாந்தப் பரப்பியலின்" நோக்கங்கள் ஆகும்.

## மேற்கோள்கள்

பகுப்பு:மானிடவியல்
பிக்குமிக்கள்

**பிக்குமிக்கள்**
     ஆப்பிரிக்கக் கண்டத்தில் உள்ள பெல்சியக் காங்கோவானது மிகுவெப்ப மழைக்காட்டுப் பகுதி ஆகும்.  இங்கே வாழும் நாடோடி பழங்குடியினர் `பிக்குமிக்கள்’  என அழைக்கப்படுகின்றனர்.  இவர்கள் 3க்ஷ் வடக்குக் கிடைக்கோட்டிற்கும், 3க்ஷ் தெற்குக் கிடைக்கோட்டிற்கும் இடையேயுள்ள பகுதியில் வாழ்கின்றனர்.
     வேட்டை கிடைக்கும் இடமே பிக்குமிக்களின் வாழ்விடம் இவர்கள் 2 மீட்டர் உயரமும், 1 மீட்டர் விட்டமும் கொண்ட மண்ணாலான வீடுகளைக் கட்டுகின்றனர்.  கூரை இழைகளால் வேயப்படுகிறது.  ஒரு குடியிருப்பில் 10-30 வீடுகள் இருக்கிறது.  இடுப்பிற்கு மட்டும் மர இலைகளை உடையாகப் பயன்படுத்துகின்றனர்.  மட்பானைகள், சுரைக்குடுக்கைகள், குத்தீட்டி, வில், அம்பு போன்றவற்றைப் பயன்படுத்துகின்றனர்.  இலைநஞ்சு தடவிய அம்புகளை வேட்டைக்குப் பயன்படுத்துகின்றனர்.
       கிழங்கு, காளான், பட்டாணி, வாழை, காய், கனி, இறைச்சி போன்றவை இவர்களுடைய உணவு ஆகும்.  இவர்கள் உடல் வலிமையும், அஞ்சா நெஞ்சமும் படைத்தவர்கள்.  இவர்களிடம் சாதி, மதம், சட்டம், மூடப்பழக்க வழக்கங்கள் எதுவும் இல்லை.  இவர்கள் வேட்டைத் தலைவனைப் பின்பற்றி இடம் பெயர்வார்கள்.

பகுப்பு:இனங்கள்
காளமன் (நடுகல் வீரன்)

சமுதாயத்திற்காக விரோதிகளை எதிர்த்து தன் உயிரைத் தியாகம் செய்த வீரர்களுக்கு, பழந்தமிழர்கள் நினைவு சின்னமாக `நடுகல்’ எனப்படும் வீரக்கல்லை நட்டனர்.  அவர்கள் நடுக்கல்லை நட்டது மட்டுமின்றி அவர்களை, பழந்தமிழர்கள் வழிபாடும் செய்தனர். மேல்வேலூர் என்ற ஊரில், ஒரு பெண்ணைக் கடத்திச் சென்ற கயவர்களிடமிருந்து, அப்பெண்ணை மீட்டு தன்னுயிரை ஈந்த காளமன் என்ற வீரனுக்கு கம்பவர்மன் காலத்தில் நடப்பட்ட நடுக்கல் உள்ளது.

பகுப்பு:நடுகற்கள்
குன்றல் பகுப்பு தோற்றம் மற்றும் செயற்பாடு

**ஒடுக்கற்பிரிவின் தோற்றமும் செயல்பாடும்** (*Origin and function of meiosis*) குன்றல் பகுப்பின் தோற்றம் மற்றும் செயல்பாடு என்பது மேம்பாடடைந்த உட்கரு கொண்ட (ஊக்கேரியாட்டுகள்) உயிரிகளில் இனப்பெருக்கத்தின்   பரிணாம வளர்ச்சி சார்ந்த அடிப்படை புரிதலை உண்டாக்குவதாக உள்ளது. உயிரியலாளர்கள் மத்தியில் இந்த நிகழ்வு ஊக்கேரியாட்டுகளின் பாலின கலப்பு பரிணாமத்தில் எத்தகைய பங்காற்றுகின்றன, இது ஏன் தொடர்கிறது, இது ஏன் இருமயமாக இனப்பெருக்கத்தின் இறுதியில்  உள்ளது ,  
என்ற உள்ளீடுகள் மூலம் இது 1.2 பில்லியன் ஆண்டுகளுக்கு முந்தையது என்பதை உறுதியாகக்கூற முடிகிறது. ஆரம்பகாலம்  தொட்டே பெருக்கத்தில் ஈடுபட்டு வந்த தாவரங்கள், விலங்குகள், பூஞ்சைகள் இதுநாள் வரை பாலினப்பெருக்க உயிரிகளாகவே உள்ளன.

பகுப்பு:படிவளர்ச்சி
பகுப்பு:பரிணாம உயிரியல்
தாமோதர் பாங்கெரா

**தாமோதர் பாய் பாங்கெரா** (*Damodar Bhai Bangera*) என்பவர் இந்திய விடுதலைப் போராட்டத்தில் வெள்ளளையனே வெளியேறு இயக்கத்தில் பங்குகொண்டவர் ஆவார். இவர் இந்தப் போராட்டத்தின் போது இந்திய உச்சநீதிமன்றக் கட்டிடத்தில் இந்திய தேசியக் கொடியை ஏற்றியவர் ஆவார். இவர் பிரித்தானிய அரசாங்கத்தால் சிறையிலடைக்கப்பட்டார். இருப்பினும், பின்னர் இவருக்கு  ராவ் பகதூர் பட்டம் வழங்கப்பட்து. இவர் பில்லாவா சமூகத்தைச் சேர்ந்தவர் ஆவரா்.

ஆகத்து, 2014 இல் மீரா பயாந்தர் மாநகராட்சியானது (The Mira Bhayandar Municipal Corporation - MBMC) பயாந்தரில் உள்ள  ஒரு சாலை சந்திப்பிற்கு விடுதலைப் போராட்ட வீரர் பாய் தாமோதர் பாங்கெராவினுடைய பெயரைச் சூட்டியுள்ளது.

## மேற்கோள்கள்

பகுப்பு:தமிழ்நாட்டு இந்திய விடுதலைப் போராட்ட வீரர்கள்
பகுப்பு:மும்பையைச் சேர்ந்தவர்கள்
பகுப்பு:துப்புரவு முடிந்த விருதுநகர் மாவட்ட ஆசிரியர்கள் தொடங்கிய கட்டுரைகள்
பகுப்பு:ராவ் பகதூர் பட்டம் பெற்றவர்கள்
தமிழ்நாட்டின் குடைவரை கட்டிடங்களின் பட்டியல்

**தமிழ்நாட்டின் குடைவரை கட்டிடங்கள்** தமிழ்நாட்டில் அமைந்த குடைவரைக் கோயில்கள், குகைச் சிற்பங்கள்,  குகை ஓவியங்களின் பட்டியல் பின்வருமாறு:

# கழுகுமலை வெட்டுவான் கோயில்
# அரகண்டநல்லூர்க் குடைவரை
# அரளிப்பட்டிக் குடைவரை
# ஆவூர்க் குடைவரை
# ஏழடிப்பட்டம் சமணர் படுக்கைகள் கல்வெட்டுகள்
# கந்தன் குடைவரை
# கீழ்மாவிலங்கைக் குடைவரை
#  குடுமியான்மலை குடைவரை
#  குரங்கணில்முட்டம் குடைவரை
#  குன்றக்குடி குடைவரை கோயில்
#  சாளுவன்குப்பம் அதிரணசண்ட பல்லவேஸ்வரம்
#  சாளுவன்குப்பம் புலிக்குடைவரை
#  சிங்கப்பெருமாள்கோயில் குடைவரை
#  சிங்கவரம் குடைவரை
#  சித்தன்னவாசல் குகை ஓவியங்கள்
# பசுபதேசுவரர் குடைவரைக் கோயில்
# ஏழடிப்பட்டம் சமணர் படுக்கைகள் கல்வெட்டுகள்
#  சிதறால் மலைக் கோவில்
#  சீயமங்கலம் குடைவரைக் கோயில்
#  தளவானூர் குடைவரைக் கோயில்
#  தாந்தோன்றிமலை கல்யாணவெங்கடரமணசுவாமி கோயில்
#  திருக்கழுங்குன்றம் குடைவரை
#  திருக்கோளக்குடிக் குடைவரை
#  திருச்சிராப்பள்ளி குடைவரை
#  திருப்பரங்குன்றம் முருகன் கோவில்
#  திருமெய்யம் குடைவரை
#  திரைக்கோயில் குடைவரை
#  தென்பரங்குன்றம், மதுரை
#  நரசிங்கம் யோகநரசிங்கப் பெருமாள் கோயில்
#  நார்த்தாமலை குடைவரை
#  பல்லாவரம் குடைவரை
#  பிரான்மலைக் குடைவரை கோயில்
#  மகிடாசுரமர்த்தினி மண்டபம், மாமல்லபுரம்
#  மகிபாலன்பட்டி குடைவரை கோயில்
#  மகேந்திரவாடி குடைவரை
#  மண்டகப்பட்டு குடைவரைக் கோயில்
#  மலையடிப்பட்டி பள்ளிகொண்டபெருமாள் கோயில்
#  மலையடிப்பட்டி வாகீஸ்வரமுடையார் கோயில்
#  மாங்குளம் குடைவரை
#  மாமண்டூர் உருத்தரவாலீசுவரம்
#  மாமண்டூர் குகைகள்
#  மாமல்லபுரம்
#  மாமல்லபுரம் இராமானுச மண்டபம்
#  மாமல்லபுரம் கோடிக்கல் மண்டபம்
#  மாமல்லபுரம் கோனேரி மண்டபம்
#  மாமல்லபுரம் தர்மராஜ மண்டபம்
#  மாமல்லபுரம் பஞ்சபாண்டவர் மண்டபம்
#  மாமல்லபுரம் பரமேஸ்வர மகாவராக விஷ்ணுகிருகம்
#  மாமல்லபுரம் புலிப்புதர் மண்டபம்
#  மாமல்லபுரம் மகிஷாசுரமர்த்தினி சிறிய மண்டபம்
#  மாமல்லபுரம் மும்மூர்த்தி குடைவரை
#  மாமல்லபுரம் வராக மண்டபம்
#  மேலச்சேரிக் குடைவரை
# சமணர் மலை, மதுரை, 
# கீழவளவு சமணர் படுகைகள்
#  யானைமலை, மதுரை
#  விளாப்பாக்கம் குடைவரை

## மேற்கோள்கள்

## வெளி இணைப்புகள்

பகுப்பு:தமிழக தொல்லியற்களங்கள்
பகுப்பு:இந்துக் கோயில் கட்டிடக்கலை
பகுப்பு:தமிழகப் பட்டியல்கள்
பகுப்பு:குடைவரைச் சிற்பங்கள்
பகுப்பு:தமிழகத்துக் குடைவரைகள்
பகுப்பு:குடைவரைகள்
வினைல்லித்தியம்

**வினைல்லித்தியம்** *(Vinyllithium)* என்பது LiC2H3  என்ற மூலக்கூற்று வாய்ப்பாடு கொண்ட ஒரு கரிம வேதியியல்  சேர்மமாகும்.   கரிமலித்தியம் சேர்மமான இச்சேர்மம் நிறமற்று அல்லது வெண்மை நிறத்துடன், பிரதானமாக டெட்ரா ஐதரோபியூரானில் ஒரு கரைசலாக வினைல்லித்தியம் பெரும்பாலும் காணப்படுகிறது 
## தயாரிப்பு மற்றும் கட்டமைப்பு
இலித்தியம் ஆலசன் பரிமாற்ற வினைகள் மூலமாக வினைல்லித்தியம் கரைசல்கள் தயாரிக்கப்படுகின்றன. ஆலசன் இல்லாத வினை வகைகளில் டெட்ராவினைல்வெள்ளீயம் பியூட்டைல்லித்தியம் பயன்படுத்தப்படுகிறது. 
:Sn(CH=CH2)4  +  4 BuLi   →   SnBu4  +  4 LiCH=CH2
எத்திலீனுடன் இலித்தியம் சேர்த்து வினைபுரியச் செய்தால் வினைல்லித்தியமும் இலித்தியம் ஐதரைடும் பிற கரிமலித்தியம் சேர்மங்களுடன் உருவாகின்றன..  
மற்ற கரிமலித்தியம் சேர்மங்கள் போலவே வினைல்லித்தியமும் டெட்ரா ஐதரோ பியூரானில் இருந்து கியூபேன் போன்ற கட்டமைப்பில் கொத்துச் சேர்மமாகப் படிகமாகிறது.

 
## வினைகள்
வினைல்சிலேன்கள், வினைல்குப்ரேட்டுகள்,வினைல்சிடானேன்கள் போன்றவை தயாரிப்பில் முன்னோடிச் சேர்மமாக இருப்பதால், உலோக அடிப்படை வினையாக்கிகளில் வினைல் தொகுதிகளை நிறுவதலுக்கு வினைல்லித்தியம் பயன்படுகிறது   அல்லைலிக் ஆல்ககால்கள் தயாரிப்பில் கீட்டோன் சேர்மங்களுடன் வினைல்லித்தியத்தைப் பயன்படுத்துகின்றனர். 
## மேற்கோள்கள்

பகுப்பு:கரிமலித்தியம் சேர்மங்கள்
பகுப்பு:வினைல் சேர்மங்கள்
பரோர்

**பரோர்** *(ஆங்கிலம்: Baror, இந்தி மற்றும் ராசத்தானி: बरोर, பஞ்சாபி: ਬਰੋਰ)* இந்தியாவின் இராஜஸ்தான் மாநிலத்திலுள்ள சிறீ கங்காநகர் மாவட்டத்தில் அமைந்துள்ள பண்டைய சிந்துவெளி நாகரீகத்தின் தொல்லியல் களமாகும். அரப்பா மற்றும் அரப்பாவுக்கு முந்தைய காலத்து மட்பாண்டங்கள் அகழ்வாராய்ச்சிக்குப் பின் இங்கு கண்டுபிடிக்கப்பட்டுள்ளன .

## அமைவிடம்

இராஜஸ்தான் மாநிலத்தின் தார் பாலைவனத்தில், இந்திய-பாகிஸ்தான் பன்னாட்டு எல்லைப்புறத்தில் உள்ள சிறீ கங்காநகர் மாவட்டத்தின் தெற்கு பகுதியில் அனுப்கார்-இராம்சிங்பூர் சாலையில் பரோர் தொல்லியல் தளம் அமைந்துள்ளது.

## கண்டுபிடிப்பு

வரலாற்றுக்கு முந்தையத் தளமான பரோர்  1916-17 காலகட்டத்தில் லூய்கி பியோ டெசிடிட்டோரி (1887-1919) இத்தாலிய இந்தியவியல் அறிஞரால்  கண்டுபிடிக்கப்பட்டது. இந்தியா சுதந்திரம் அடைந்த பின்னர் அம்லானந்து கோசு (இந்தியாவின் தொல்பொருள் ஆய்வுக் கழகம், அல்லது ஏ.எசு.ஐ.யின் முன்னாள் இயக்குநர்) என்பவரால் இந்த தளத்தில் விரிவான ஆய்வுகள் நடத்தப்பட்டன. 2003-04 ஆம் ஆண்டில் இந்தியத் தொல்பொருள் ஆய்வக அகழ்வாய்வு கிளை -3,  பாட்னா சரசுவதி மரபுரிமை திட்டத்தின் கீழ் அகழ்வாய்வைத் தொடங்கியது. 400 × 300 சதுர பரப்பளவுள்ள பகுதி அகழ்வாராய்ச்சிக்காக எடுத்துக் கொள்ளப்பட்டது. 2006 – 2007 ஆண்டு காலத்தில் பளிங்குக்கல் வீடுகள், சாலைகள், தெருக்கள் முதலியன கண்டறியப்பட்டன.

## அகழ்வாய்வுகள்

அரப்பா மற்றும் அராப்பாவுக்கு முந்தைய கால மட்பாண்டங்கள் தொல்பொருள் அறிஞர்களால் இங்கு கண்டறியப்பட்டன. வட்ட மற்றும் முக்கோண சுடுமண் சிலைகள், துளையிட்ட அலங்கார வட்ட மணிகள் மற்றும் இடைவெளி நிரப்பிகள் பீங்கான் அலங்காரப் பொருட்கள் போன்றவை சில உதாரணங்களாகும். 
* 1. அலங்கார நகைகளுடன் இருந்த ஒரு மனித எலும்புக்கூடு இங்கு கிடைத்தது. 
* 2. இரண்டு கற்கள் உராய்வின் பின்னர் சிவப்பு நிற நீர்மம் உருவாவதாகக் கண்டறியப்பட்டது. 
* 3. 5 மீட்டர் நீளமும் 3 மீட்டர் அகலமும் கொண்ட ஒரு களிமண் அடுப்பு கண்டுபிடிக்கப்பட்டது. 
* 4. 8000 முத்துகளால் நிரப்பப்பட்ட ஒரு குடம் இங்கு காணப்பட்டது.
## இதனையும் காண்க
* சிந்துவெளி நாகரிகத்தின் தொல்லியல் களங்கள்

## மேற்கோள்கள்

பகுப்பு:இராசத்தான் தொல்லியற்களங்கள்
பகுப்பு:இந்தியத் தொல்லியற்களங்கள்
பகுப்பு:சிந்துவெளி நாகரிகத்தின் தொல்லியல் களங்கள்
சன் டூங் குகை

**சன் டூங் குகை,** (Son Doong Cave)  (); வியட்நாம் நாட்டின் மலைத்தொடர்களில் இயற்கையாகவே அமைந்த உலகின் மிகப் பெரிய சுண்ணாம்புக்கல் புற்றுப்பாறை குகையாகும். இது 5 கிலோ மீட்டர் நீளமும், 200 மீட்டர் உயரமும், 150 மீட்டர் அகலமும் கொண்ட 150 தனித்தனி குகைகளின் தொடராகும். இக்குகைகள் போங் நா-கே பாங் தேசியப் பூங்காவின் இதயமாக  உள்ளது.
  
லாவோஸ் – வியட்நாம் எல்லையில் வியட்நாமின் **குவாங் பின்க்** மாகாணத்தில் உள்ள *ட்ராக்*  எனுமிடத்தில் அடர்ந்த மலைக்காட்டில் இக்குகை அமைந்துள்ளது. இக்குகையை 1991ம் ஆண்டில் பிரித்தானிய குகை ஆராய்ச்சியாளர்கள் கண்டு பிடித்தார்கள்.

ஏறக்குறைய 50 லட்சம் ஆண்டுகளாக மலைக்கு அடியில் ஓடிய  ஆறால், இந்தக் குகை உருவானதாகக் குகை ஆராய்ச்சியாளர்கள் கூறுகின்றனர். இதன் காரணமாகவே  இக்குகையை *மழை ஆறு*   என்று பொருள்  கொண்ட **சான் டூங்** என்ற பெயர் வைத்துள்ளனர்.

## சிறப்புகள்
குகையின் உடைந்த மேற்கூரை வழியாக வெளியே பார்த்தால் காடுகள் அடர்ந்த சோலைவனம் போலக் காட்சியளிக்கிறது. எனவே இப்பகுதியை ஏதோன் தோட்டம்  என்று அழைக்கிறார்கள்.  பல நூற்றாண்டுகளாக, இங்குள்ள மணல் துகள்களின் மீது படிந்த தண்ணீர் துளிகளால், இந்தக் குகை முழுவதும் பல அழகிய படிமானங்கள் உருவாகியிருக்கின்றன. சலசலவென ஓடும் சிறிய ஆறு, திரும்பும் பக்கமெல்லாம் பச்சைப்பசேல் எனப் போர்வை போர்த்தியது போல் காணப்படும் புல்வெளிகள், அடர்ந்த மரங்கள், பேரிரைச்சலுடன் விழும் அருவிகள் என இந்தக் குகை பேரழகுடன் காணப்படுகிறது. நீண்ட ஆராய்ச்சிக்குப் பிறகு  ஆண்டுகளுக்கு முன்பு சான் டூ குகை உலகின் பெரிய குகையாக அறிவிக்கப்பட்டது.

## சுற்றுலா
ஆகஸ்டு 2013 முதல் இக்குகையைச் சுற்றிக் காட்ட, சுற்றுலா வரும் நபர் ஒருவருக்கு 3,000 அமெரிக்கா டாலர் கட்டணம் வசூலிக்கப்படுகிறது.

## படக்காட்சிகள்

File:Son Doong Cave 4.jpg|
|சன் டூங் குகை, வியட்நாம்
File:Son Doong Cave 1.jpg|குகையிலிருந்து மழைக்காடுகளின் காட்சி
File:Son Doong Cave 6.jpg|சூரிய ஒளியால் பிரதிபலிக்கும் குளம்


## மேற்கோள்கள்

## வெளி இணைப்புகள்

* சன் டூங் குகையின் காணொலி
*  *National Geographic* pictorial of Hang Sơn Đoòng
*  *Saigon-online-SonDoong-cave* 
* 
* Chùm ảnh khám phá hang động đẹp và lớn nhất thế giới(includes images) *[[Quảng Bình Province]]*  
*  *The Telegraph Online* 
*"Family Vietnam " பார்த்த நாள் 2014-06-20. *The Telegraph Online*
* 
* 

பகுப்பு:குகைகள்
பகுப்பு:வியட்நாம் புவியியல்
பகுப்பு:சுற்றுலாத் தலங்கள்
பகுப்பு:குகைக்கனிமப் படிவுகள்
பெருங்குடி, மதுரை

**பெருங்குடி** என்பது மதுரை மாவட்டத்தின்  தெற்கு வருவாய் வட்டத்தில் அமைந்த திருப்பரங்குன்றம் ஊராட்சி ஒன்றியத்தில் அமைந்த ஒரு கிராமம் ஆகும்.  பெருங்குடி கிராமம், மதுரை நகரத்திற்கு தெற்கில், 12 கி.மீ. தொலைவில், மதுரை வானூர்தி நிலையம் செல்லும் வழியில், மதுரை – கன்னியாகுமரி தேசிய நெடுஞ்சாலை அருகே அமைந்துள்ளது. பெருங்குடி கிராமம், திருப்பரங்குன்றம் (சட்டமன்றத் தொகுதி)க்கும்; விருதுநகர் மக்களவைத் தொகுதிக்கும் உட்பட்டது.

## அமைவிடம்
கடல் மட்டத்திலிருந்து சுமார் 180 மீட்டர் உயரத்தில்,  என்ற புவியியல் ஆள்கூறுகள் கொண்டு, பெருங்குடி புறநகர்ப் பகுதி அமையப் பெற்றுள்ளது. அவனியாபுரம் எனும் ஊர் பெருங்குடி கிராமத்திற்கு அருகில் உள்ளது. இதன் அஞ்சல் சுட்டு எண் 625022 ஆகும்.

## மக்கள்தொகை பரம்பல்
973.75 ஹெக்டேர் பரப்பளவு கொண்ட பெருங்குடி கிராமத்தின் 2011ஆம் ஆண்டின் மக்கள் தொகை கணக்கெடுப்பின்படி, 2,397 வீடுகள் உடைய பெருங்குடி கிராமத்தின் மொத்த மக்கள்தொகை 9,081 ஆகும். அதில் ஒடுக்கப்பட்டோர் 1,824 (20.09 %) ஆக உள்ளனர். 4,122 தொழிலாளர்கள் இக்கிராமத்தில் உள்ளனர். சராசரி எழுத்தறிவு 81.99% ஆகும். மக்கள்தொகையில் ஆறு வயதிற்குட்பட்டோர் 1,104 ஆக உள்ளனர்.  இக்கிராமாத்தில் தமிழ், சௌராட்டிரம் மற்றும் தெலுங்கு மொழிகள் பேசப்படுகிறது. 

## அருகில் உள்ள நகரங்களும், ஊர்களும்
அவனியாபுரம், மதுரை, திருப்பரங்குன்றம், ஹார்விப்பட்டி, நிலையூர், பசுமலை, விளாச்சேரி, தனக்கன்குளம், தோப்பூர் ஆகியவை பெருங்குடி பகுதிக்கு அருகிலுள்ள சில முக்கியமான புறநகர்ப் பகுதிகளாகும்.

## அருகில் உள்ள நிறுவனங்கள்
# இந்திய அஞ்சல் பயிற்சி நிறுவனம்
# சரஸ்வதி நாராயணன் கலை & அறிவியல் கல்லூரி
# மதுரை பன்னாட்டு வானூர்தி நிலையம்

## இதனையும் காண்க
* பெருங்குடி கருப்பணசாமி கோயில்

## மேற்கோள்கள்


## வெளி இணைப்புகள்
* [GeoHack - பெருங்குடி, மதுரை](https://geohack.toolforge.org/geohack.php?pagename=%E0%AE%AA%E0%AF%86%E0%AE%B0%E0%AF%81%E0%AE%99%E0%AF%8D%E0%AE%95%E0%AF%81%E0%AE%9F%E0%AE%BF,_%E0%AE%AE%E0%AE%A4%E0%AF%81%E0%AE%B0%E0%AF%88&params=9.8555_N_78.0915_E_type:city(9081))
 
* கூகுள் வரைபடத்தில் பெருங்குடி கிராமம் 
*Perungudi, (Tamil Nadu) Map 

பகுப்பு:மதுரை மாவட்டத்திலுள்ள கிராமங்கள்
தோங்கா லா கணவாய்

**தோங்கா லா [[கணவாய்]]** (*Dongkha la*)  என்பது இமயமலையில் 5534 மீட்டர் உயரத்தில் அமைந்துள்ள மிக உயர்ந்த ஒரு கணவாய் ஆகும். இக்கணவாய் இந்தியாவிலுள்ள சிக்கிம் மாநிலத்தை திபெத்துடன் இணைக்கிறது. தோங்கியா கணவாய் என்ற பெயராலும் இதை அழைக்கிறார்கள். 

வடக்கு சிக்கிம்மில் அமைந்திருக்கும் இக்கணவாயிலிருந்து திபெத் பீடபூமியை பார்க்க முடியும். தோங்கா லா கணவாய்க்கு அருகில் அமைந்துள்ள திசோ லாமோ ஏரி 6.5 கிலோமீட்டர் நீளமும் 2.5 கிலோமீட்டர் அகலமும் கொண்ட ஏரியாக காணப்படுகிறது . இந்த ஏரியே தீசுட்டா ஆற்றுக்கு நீர் வழங்கும் முக்கிய மூலமாகும். குருதோங்மார் ஏரியும் தீசுட்டா ஆற்றுக்கு நீர் வழங்குகிறது. 1849 ஆம் ஆண்டு செப்டம்பர் மாதம் ஏழாம் நாள் தோங்கா லா கணவாயை இவர் கடந்தார். 

## மேற்கோள்கள்

## புற இணைப்புகள்
*Mountain passes of Sikkim

பகுப்பு:இமயமலையிலுள்ள கணவாய்கள்
பகுப்பு:புவியியல்
பகுப்பு:சிக்கிமில் உள்ள கணவாய்கள்
சிப்கி லா கணவாய்

**சிப்கி லா கணவாய்** (*Shipki La*)  இந்திய-சீனா எல்லையில் அமைந்துள்ள ஒரு கணவாய் ஆகும். இங்கு பன்னிரண்டு கட்டிடங்கள் குறிப்பிட்டுச் சொல்லத்தக்க உயரங்களில் அமைந்துள்ளன. இந்த கணவாய்க்கு அருகிலுள்ள வழியாகத்தான் லாங்கன் சாங்போ என திபெத்தியர்களால் அழைக்கப்படும் சத்லச் ஆறு இந்தியாவிற்குள் நுழைகிறது. இக்கணவாய் பண்டைய பட்டுச்சாலையின் ஒரு கிளை பாதையாக கருதப்படுகிறது . இது உலகிலேயே பயணம் செய்யத்தக்க உயரமான கணவாய்களில் ஒன்றாக இருக்கும் இதன் உயரம் 5669 மீட்டர் (18,599 அடி) களாகும்.

இக்கணவாய் இந்தியாவின் இமாச்சல பிரதேச மாநிலம் கின்னௌர் மாவட்டம், மற்றும்  சீனாவின் திபெத்தில் அமைந்துள்ளது. சிக்கிமிலுள்ள நத்து லா மலைக் கணவாய் மற்றும் உத்தரகாண்டின் லிபு லேக் கணவாய் ஆகியவற்றுடன் சேர்ந்து  திபெத்துடனான வணிகத்திற்கு இரண்டாவது எல்லை மையமாக இக்கணவாய் திகழ்கிறது. மேலும் காப் நகருக்கு மிக அருகிலும் இந்த கணவாய் உள்ளது.

தற்பொழுது இந்த கணவாய் சிறிய அளவிளான எல்லை கடந்த வணிகத்திற்கு மட்டும் பயன்பட்டு வருகிறது . மற்ற எல்லை கணவாய்களை போல இந்த கணவாயும் வசிப்பவர் அல்லாதோருக்கு திறக்கப்படுவதில்லை . சாலை வழியாக இந்தியா மற்றும் திபெத்திற்கு இடையே பயணம் செய்பவர்கள் நேபாளம் வழியாக பயணிக்கின்றனர்.

## சீன - இந்தியா வாணிபம்

தேசிய நெடுஞ்சாலை எண் 5 பாதையைப் பயன்படுத்தி நிலத்தின் வழியாக அரபிக் கடலை அடையலாம் என்ற ஒரு கருத்து முன்வைக்கப்பட்டது. ஏனென்றால் காரகோரம் நெடுஞ்சாலை வழியாக போக்குவரத்து மிகவும் கடினமாக இருக்கும். சிப்கிலாவிலுள்ள எல்லையை திறந்தால் இரு பக்க எல்லையிலும் வாணிபத்தின் மதிப்பு அதிகளவு அதிகரிக்கும் என்று கூறப்படுகிறது .

## மேலும் காண்க
*நாதூ லா கணவாய்
* லிபுலெக் கணவாய்

## மேற்கோள்கள்

## புற இணைப்புகள்
*Photos of the pass on Flickr

பகுப்பு:இமயமலையிலுள்ள கணவாய்கள்
பகுப்பு:இமாச்சலப் பிரதேசப் புவியியல்
கூகுள் ஆற்றல் அளப்பி

**கூகுள் ஆற்றல் அளப்பி** (*Google PowerMeter*) என்பது கூகுள் தொண்டு நிறுவனமான Google.org இன் மென்பொருள் திட்டமாகும். நுகர்வோர் தங்கள் வீட்டு மின்சாரத்தை கண்காணிக்க உதவும் ஒரு மென்பொருள் ஆகும். மென்பொருளின் மேம்பாடு புதுப்பிக்கத்தக்க ஆற்றல், மின் வலைப்பின்னல் மேம்பாடுகள், மற்றும் பைங்குடில் வளிமம் உமிழ்வைக் குறைக்கும் பிற நடவடிக்கைகள் ஆகியவற்றில் முதலீடு செய்ய கூகுளின் ஒரு பகுதியாகும். இது அக்டோபர் 5, 2009 இல் தொடங்கப்பட்டு, செப்டம்பர் 16, 2011 அன்று நிறுத்தப்பட்டது. பயனரின் மின்சக்தி பயன்பாடு உண்மையான நேரத்தை பதிவு செய்ய வடிவமைக்கப்பட்டுள்ளது. அமெரிக்காவின் வீடுகளில் உள்ள ஆற்றல் பயன்பாடு பத்து சதவிகிதம் குறைக்கப்பட்டுவிட்டால், எட்டு மில்லியன் கார்களைப் பயன்படுத்தும் சராசரி ஆற்றல் சமமாக இருக்கும் என நிறுவனம் கருதுகிறது.

இந்த கருவி வீட்டில் பயன்படுத்தும் உரிமையாளர்களின் விழிப்புணர்வை அவர்கள் பயன்படுத்தும் எரிசக்தி மற்றும் பயனர்கள் அதிக ஆற்றலை செயல்திறனை அதிகரிக்கும் என்று நம்பப்பட்டது. பவர்மீட்டர் மின்சார மின்சக்திகளை விட மின்சக்தி பயன்பாட்டைக் கண்காணிக்கும் ஸ்மார்ட் மீட்டர்களைப் பயன்படுத்துவதற்கு நோக்கம் கொண்டது. கூகிள் கூற்றுப்படி, 2009 இல் உலகளாவிய பயன்பாட்டில் சுமார் 40 மில்லியன் ஸ்மார்ட் மீட்டர்கள் இருந்தன. 2009 ஆம் ஆண்டின் முற்பகுதியில், சுமார் 7% அமெரிக்க வீடுகளில் ஸ்மார்ட் மீட்டர் நிறுவப்பட்டது.

சில பிற மின்சாரம் மீட்டர் மற்றும் வீட்டில் உள்ள ஆற்றல் பயன்பாட்டு காட்சிகள் PowerMeter உடன் பயன்படுத்தப்படலாம்.

## மேற்கோள்கள்

பகுப்பு:கூகுள் சேவைகள்
பகுப்பு:ஆற்றல்
பலராம் அரண்மனை

**பலராம் அரண்மனை** *(Balaram Palace)* என்பது இந்தியாவின் குசராத்து மாநிலத்தில் உள்ள பனஸ்கந்தா மாவட்டத்தில் இருக்கும் *சித்ரசானி*  கிராமத்தில் அமைந்துள்ள ஓர் அரண்மனையாகும். தற்பொழுது இந்த அரண்மனை ஓர் உணவு விடுதியாக மாற்றப்பட்டு விட்டது.

## வரலாறு
பிரித்தானிய இந்தியா ஆட்சியின் போது பாலன்பூர் சமஸ்தானத்தில் 1922 ஆம் ஆண்டுக்கும் 1936 ஆம் ஆண்டிற்கும் இடைப்பட்ட காலத்தில் 29 ஆவது நவாப் ஆட்சியில் இந்த அரண்மனை கட்டப்பட்டது.

## மேற்கோள்கள்

## புற இணைப்புகள்
* Balaram Palace website

பகுப்பு:குசராத்திலுள்ள அரண்மனைகள்
பகுப்பு:குசராத்தில் சுற்றுலாத்துறை
மெட்ராசு (அமெரிக்கா)

**மெட்ராசு** (Madras) என்பது ஐக்கிய அமெரிக்காவில், ஓரிகன் மாநிலத்தில் ஜெபர்சன் வட்டத்தில் உள்ள ஒரு நகரம் ஆகும். இதன் மக்கள் தொகை 2010 கணக்கீட்டின்படி 6046 பேர். இந்த ஊரின் பழைய பெயர் பேசின் ஆகும். 1944 ஆம் ஆண்டில் பருத்தித் துணி ஒன்றின் பெயரான மெட்ராசு என்பதை இந்த ஊருக்கு வைத்துவிட்டதாக ஒரு செய்தி உள்ளது. இருப்பினும் உண்மையான காரணம் உறுதியாகத் தெரியவில்லை. 

## பிற சிறப்புகள்

இந்த நகரத்தின் மொத்த பரப்பளவு 5.02 சதுர மைல்கள் ஆகும். 6046 பேர், 2198 வீடுகள், 1430 குடும்பங்கள் இந்த மெட்ராசு நகரில் வாழ்கிறார்கள். பெரும்பாலும் வெள்ளை நிற அமெரிக்கர்கள் 66.4 விழுக்காடும்,  பிற இனத்தவர்களான  ஆப்பிரிக்க அமெரிக்கர்கள், எசுப்பானியர்கள், ஆசிய கண்ட இனத்தவர்கள் குறைந்த தொகையிலும் வாழ்கிறார்கள். 

## சூரியக் கிரகண நிகழ்வு

சூரியக் கோட்டின் மையத்தில் மெட்ராசு  அமைந்திருப்பதாலும், கடல் மட்டத்திலிருந்து உயரம், மாசு படாத ஒளி, தெளிவான வானம், விசாலமான திறந்த வெளி ஆகிய காரணங்களினாலும், 2017 ஆக்சுடு 21 ஆம் திகதியில் நிகழ இருக்கும் முழு சூரியக் கிரகணத்தை மெட்ராசு நகரில் பார்க்க மிகவும் வசதியாக இருக்கும். 1979 ஆம் ஆண்டுக்குப் பின்னர் அமெரிக்காவில் தோன்றும் சூரியக் கிரகணம் இது. ஓரிலக்கம் மக்கள் இதனைக் காண கூடுவார்கள் என எதிர்பார்ப்பதால் தங்கல் போன்ற அனைத்து  வசதிகளையும் விரிவான ஏற்பாடுகளையும் அரசும் மக்களும் செய்து வருகிறார்கள். 

## மேற்கோள்

பகுப்பு:அமெரிக்க நகரங்கள்
ஆடுதுறை - 10 (நெல்)

**ஏ டி டீ - 10** (*ADT 10*) வட்டார வழக்கு **குரங்கு சம்பா** (*Korangu samba*) என்றழைக்கப்படும் இந்த நெல் வகை, நல் விதைத் தேர்வு (*Pureline*) முறையில் உருவாக்கப்பட்ட தமிழ்நாட்டின் நெல் வகையாகும்.

## வெளியீடு
தமிழக தஞ்சை மாவட்டத்தின், ஆடுதுறையில் அமைந்துள்ள தமிழ்நாடு நெல் ஆராய்ச்சி நிறுவனம் (*TRRI*), 1933 ஆம் ஆண்டு, இவ்வகை நெல் இரகத்தை வெளியிடப்பட்டதாக அறியப்படுகிறது.

## காலம்
நீண்டகால நெற்பயிர்களில் ஒன்றான இது, 165 நாட்களில் அறுவடைக்கு வரக்கூடியதாக கருதப்படுகிறது. இதுபோன்ற நெடுங்கால நெற்பயிர்கள், முன் சம்பா, சம்பா, பின்சம்பா, தாளடி / பிசாணம், மற்றும் பின் பிசாணம். போன்ற பட்டங்கள் (பருவங்கள்) ஏற்றதாக கூறப்படுகிறது.

## சாகுபடி
நீர்ப்பாசன வசதியுள்ள, தமிழகத்தின் அனைத்து மாவட்டங்களிலும், சாகுபடி செய்ய உகந்தப் பகுதியாக கூறப்படும் அம்பை - 10 நெல் வகை, புதுச்சேரி ஒன்றியப் பகுதியிலும் சாகுபடி செய்ய பரிந்துரைக்கப்படுகிறது.

## சிறப்புப் பண்புகள்
* இந்த நெல் இரகம், ஒரு ஏக்கருக்கு 4500 கிலோவரை (*4.5 t/ha*) மகசூல் தரக்கூடியது.
* இதன் நெற்பயிர், குலை நோய்க்கு எளிதில் இலக்காகக்கூடியது.
* இவ்வகையை சாகுபடி செய்ய, சம்பா மற்றும் தாளடி பருவங்கள் மிகவும் சிறந்தது. 
* இந்நேல்லின் அரிசி, வெள்ளை நிறத்தில் குறுகிய தடித்த வடிவில் காணப்படுகிறது.

## இவற்றையும் காண்க
* பாரம்பரிய நெல்
* இயற்கை வேளாண்மை
* வேளாண்மை 

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்